РЕПУБЛИКА СРБИЈА

НАРОДНА СКУПШТИНА

ПРВА СЕДНИЦА (КОНСТИТУТИВНА)

У ЧЕТРНАЕСТОМ САЗИВУ

6. фебруар 2024. године

Први дан рада

(Седница је почела у 10.00 часова. Председава Стојан Раденовић, најстарији народни посланик.)

\*

\* \*

ПРЕДСЕДАВАЈУЋИ: Поштоване даме и господо, поштовани народни посланици, ја сам Стојан Раденовић, најстарији народни посланик међу вама.

Дозволите ми да отворим Прву (конститутивну) седницу Народне скупштине у овом сазиву и да вас, пре почетка рада, поздравим и честитам на избору и на поверењу које су вам указали грађани Србије и да вам пожелим успех у будућем раду.

Позивам вас да саслушамо химну Републике Србије.

(Интонирање химне „Боже правде“)

Обавештавам вас да данашњој седници Народне скупштине, поред народних посланика, присуствују председник Републичке изборне комисије господин Владимир Димитријевић и остали чланови и заменици чланова Републичке изборне комисије, које поздрављам.

Подсећам вас да, према члану 3. Пословника Народне скупштине, првој (конститутивној) седници Народне скупштине, до избора председника Народне скупштине, председава најстарији народни посланик, коме у раду помажу по један, најмлађи, народни посланик са четири изборне листе које су добиле највећи број посланичких мандата и генерални секретар Народне скупштине, односно његов заменик.

Пошто сам најстарији од народних посланика, имам ту част и обавезу да председавам овој седници до избора председника Народне скупштине, у чему ми помажу Срђан Смиљанић, генерални секретар Народне скупштине, Драгана Одовић, заменик генералног секретара, и најмлађи народни посланици: Александар Ђукић, најмлађи народни посланик са Изборне листе АЛЕКСАНДАР ВУЧИЋ – Србија не сме да стане; Настасја Баковић, најмлађи народни посланик са Изборне листе СРБИЈА ПРОТИВ НАСИЉА – МИРОСЛАВ МИКИ АЛЕКСИЋ – МАРИНИКА ТЕПИЋ (СТРАНКА СЛОБОДЕ И ПРАВДЕ, НАРОДНИ ПОКРЕТ СРБИЈЕ, ЗЕЛЕНО-ЛЕВИ ФРОНТ, НЕ ДАВИМО БЕОГРАД, ЕКОЛОШКИ УСТАНАК – ЋУТА, ДЕМОКРАТСКА СТРАНКА, ПОКРЕТ СЛОБОДНИХ ГРАЂАНА, СРБИЈА ЦЕНТАР, ЗАЈЕДНО, ПОКРЕТ ЗА ПРЕОКРЕТ, УДРУЖЕНИ СИНДИКАТИ СРБИЈЕ „СЛОГА“, НОВО ЛИЦЕ СРБИЈЕ), МАРКО МИЛОШЕВИЋ, најмлађи народни посланик са Изборне листе ИВИЦА ДАЧИЋ – ПРЕМИЈЕР СРБИЈЕ, и Славица Шкрбић, најмлађи народни посланик са Изборне листе ДР МИЛОШ ЈОВАНОВИЋ – НАДА ЗА СРБИЈУ – Српска коалиција НАДА – Национално демократска алтернатива – Нова Демократска странка Србије (Нови ДСС) – Покрет обнове Краљевине Србије (ПОКС) – Војислав Михаиловић.

Молим најмлађе народне посланике да заузму места за председавајућим столом.

Обавештавам вас да, према подацима којима располаже Служба Народне скупштине, данашњој седници присуствује 216 народних посланика и да, сагласно члану 105. став 1. Устава Републике Србије и члану 88. став 5. Пословника Народне скупштине, постоје услови за рад и одлучивање.

Подсећам вас да је дневни ред прве (конститутивне) седнице Народне скупштине одређен чланом 101. Устава Републике Србије, чланом 16. Закона о Народној скупштини и чланом 4. Пословника Народне скупштине.

Сагласно наведеним одредбама, дневни ред ове седнице је следећи:

Дневни ред:

1. Потврђивање мандата народних посланика,

2. Избор председника Народне скупштине,

3. Избор потпредседника Народне скупштине,

4. Именовање генералног секретара Народне скупштине,

5. Избор чланова радних тела Народне скупштине,

6. Избор чланова сталних парламентарних делегација у међународним институцијама.

Прелазимо на 1. тачку дневног реда – ПОТВРЂИВАЊЕ МАНДАТА НАРОДНИХ ПОСЛАНИКА.

Дозволите ми да вас подсетим на одредбе Пословника Народне скупштине којима је прописан начин и поступак потврђивања мандата народних посланика у Народној скупштини (чланови 5. и 6. Пословника Народне скупштине).

Народни посланик стиче права и дужности у Народној скупштини даном потврђивања мандата.

Потврђивање мандата народног посланика врши се на основу уверења о избору за народног посланика и извештаја Републичке изборне комисије о спроведеним изборима за народне посланике Народне скупштине.

Народна скупштина на првој (конститутивној) седници, на предлог председавајућег, већином гласова присутних народних посланика образује комисију од три члана. Комисији председава најстарији члан.

Комисија, на основу извештаја Републичке изборне комисије, утврђује да ли су подаци из уверења о избору сваког народног посланика истоветни са подацима из извештаја Републичке изборне комисије и о томе подноси извештај Народној скупштини.

На основу извештаја Комисије председавајући на првој (конститутивноj) седници Народне скупштине констатује да је Републичка изборна комисија поднела извештај о спроведеним изборима за народне посланике Народне скупштине и о томе која су уверења о избору за народне посланике у сагласности са извештајем, чиме је потврђен мандат тим посланицима.

Народна скупштина је конституисана потврђивањем мандата две трећине народних посланика (члан 101. став 4. Устава Републике Србије).

Сагласно томе и обављеним консултацијама, предлажем да се у комисију за утврђивање сагласности уверења о избору за народног посланика са Извештајем Републичке изборне комисије о спроведеним изборима за народне посланике Народне скупштине изаберу: Александар Марковић са Изборне листе АЛЕКСАНДАР ВУЧИЋ – Србија не сме да стане, Угљеша Марковић са Изборне листе ИВИЦА ДАЧИЋ – ПРЕМИЈЕР СРБИЈЕ и Јелена Павловић са Изборне листе МИ – ГЛАС ИЗ НАРОДА, проф. др Бранислав Несторовић.

Напомињем да је, сагласно члану 5. став 3. Пословника Народне скупштине, потребно да за предлог за образовање комисије гласа већина присутних народних посланика.

Стављам на гласање Предлог за образовање комисије за утврђивање сагласности уверења о избору за народног посланика са Извештајем Републичке изборне комисије о спроведеним изборима за народне посланике Народне скупштине.

Закључујем гласање и саопштавам: за – 151, против – нико, уздржан – један, није гласало – 28, од укупно – 180.

Пошто смо образовали Комисију за утврђивање сагласности уверења о избору за народног посланика са Извештајем Републичке изборне комисије о спроведеним изборима за народне посланике Народне скупштине, молим чланове Комисије да одмах одрже седницу у сали I.

Сада прекидамо рад овог дела седнице до пријема извештаја Комисије.

Са радом ћемо наставити након паузе.

(После паузе – 10.30)

ПРЕДСЕДАВАЈУЋИ (Стојан Раденовић): Подсећам вас да сте уз сазив ове седнице примили Извештај Републичке изборне комисије о спроведеним изборима за народне посланике Народне скупштине.

Пре почетка овог дела седнице, уручен вам је Извештај Комисије за утврђивање сагласности уверења о избору за народног посланика са Извештајем Републичке изборне комисије о спроведеним изборима за народне посланике Народне скупштине.

Да ли известилац Комисије жели реч? (Да.)

АЛЕКСАНДАР МАРКОВИЋ: Захваљујем, уважени председавајући.

Даме и господо будући народни посланици, уважени грађани Србије, комисија која је образована ради утврђивања сагласности уверења о избору за народног посланика и Извештаја Републичке изборне комисије о спроведеним изборима је, у складу са Пословником Народне скупштине, упоредила податке из 250 уверења о избору за народног посланика са одговарајућим подацима у Извештају о спроведеним изборима за народне посланике Народне скупштине.

Утврђено је да су са наведеним извештајем сагласна уверења свих 250 лица којима, у складу са изнетим, треба да буду потврђени мандати народних посланика.

Уважени председавајући, користим прилику да свим народним посланицима честитам на избору и пожелим пуно среће у раду Четрнаестог сазива Народне скупштине, а грађанима Србије желим да честитам на слободним, демократским, фер и поштеним изборима који су одржани 17. децембра 2023. године. Захваљујем.

ПРЕДСЕДАВАЈУЋИ: Сагласно члану 130. Закона о избору народних посланика и члану 6. Пословника Народне скупштине, на основу Извештаја Комисије за утврђивање сагласности уверења о избору за народног посланика са Извештајем Републичке изборне комисије о спроведеним изборима за народне посланике Народне скупштине, констатујем да је свих 250 уверења о избору за народне посланике у сагласности са Извештајем Републичке изборне комисије о спроведеним изборима за народне посланике Народне скупштине, чиме је потврђен мандат свим народним посланицима.

Пошто је потврђен мандат свим народним посланицима, сагласно члану 101. став 4. Устава Републике Србије, Народна скупштина је конституисана.

Поштоване даме и господо народни посланици, позивам вас да, сагласно члану 17. Закона о Народној скупштини, приступимо полагању заклетве.

„ЗАКЛИЊЕМ СЕ ДА ЋУ ДУЖНОСТ НАРОДНОГ ПОСЛАНИКА ОБАВЉАТИ ПРЕДАНО, ПОШТЕНО, САВЕСНО И ВЕРНО УСТАВУ, БРАНИТИ ЉУДСКА И МАЊИНСКА ПРАВА И ГРАЂАНСКЕ СЛОБОДЕ И ПО НАЈБОЉЕМ ЗНАЊУ И УМЕЋУ СЛУЖИТИ ГРАЂАНИМА СРБИЈЕ, ИСТИНИ И ПРАВДИ.“

Молим народне посланике да потпишу текст заклетве и предају га генералном секретару, господину Срђану Смиљанићу, преко Службе протокола Народне скупштине.

Дозволите ми да вам пожелим успешан заједнички рад у предстојећем мандату.

Поштовани народни посланици, подсећам вас да је, сагласно члану 22. Пословника, потребно да образујете посланичке групе.

Такође вас подсећам да је посланичка група образована подношењем председавајућем Народне скупштине, преко Писарнице Народне скупштине, списка чланова који је потписао сваки члан посланичке групе. На списку се посебно наглашава председник посланичке групе и његов заменик. Народни посланик може да буде члан само једне посланичке групе.

Овим смо за данас завршили рад седнице Народне скупштине.

О наставку седнице бићете благовремено обавештени.

Хвала вам много.

(Седница је прекинута у 10 часова и 35 минута.)